
Forord


Omslaget til denne bog angiver udstrækningen af det forstadsområde, der ligger uden for hovedstaden (København-Frederiksberg). Nok ikke lige fra dem, der bor eller arbejder her, men fra dem, som på vej til og fra arbejde, oplevelser eller fornøjelser i hovedstaden kører igennem forstadsområdet, får det ofte negative prædikater: Trøstesløst, uniformt, kulturløst, menneskefjendskt, historieløst, stereotypt o.s.v.


Heller ikke populærvidenskabelige og forskende historikere har levnet forstæderne megen interesse. Fokus har været på København og til nød Frederiksberg, hvorved forstaden ofte er blevet overset og i bedste fald blot blevet set som en historisk udløber af hovedstadens historie. Uden blik for forstædernes forskellighed og forskelligartede historiske forudsætninger. En tilsvarende manglende forståelse for både hel- og forskelligheder er ofte også blevet resultatet, når lokale ildsjæle indenfor kommunegrænsens usynlige mure har beskrevet forstadskommunernes historie i punktstudier.


Kun i én forstadshistorie anlægges et bredere perspektiv. Nemlig i Poul Sverrilds værk Vejene til Hvidovre, der indskriver Hvidovre i en samlet forstadshistorie.1 Den her foreliggende bog skal ikke gå dette værk i bedene, men inspireret heraf forsøge at udsondre forskellige forstadsformer og afdække deres forskelligartede samfundshistoriske baggrund.


Som følge af at forstæderne blev en central del af den danske hovedstadsmetropols dannelse og udvikling som en byregion, og de med deres sociale og erhvervs- og bebyggelsesmæssige forskelligartethed ikke blot interagerede med hinanden, men også med metropolens centrale del og nye og andre byenheder, der opstod i dens periferi. Bogen indgår dermed i den forskning i hovedstadsmetropolens historie, som særlig i de sidste 15 år alene er udgået fra forskende medarbejdere ved metropolens arkiver og museer, og hvis resultater er oplistet til sidst i denne bog.


Som det fremgår heraf har denne forskning omfattet en række antologier, der syntetiserer sider af hovedstadsmetropolens historie, og en buket af tidsskriftsartikler, som bidrager hertil. Herudover afdækker en monografi regionale rammebetingelser for metropolens funktion som en byregion, mens såvel monografier som tidsskriftartikler foreløbig har belyst historien bag to af hovedstadsmetropolens forskelligartede byenheder. Nemlig pendlersatellitbyer og sommerhusbyer, der opstår i metropolens ydre og yderste periferi. Med fokus på forstadsformer i det 20. århundredes hovedstadsmetropol indskriver denne bog sig således i denne sammenhæng, og suppleres i løbet af dette år med en antologi med titlen: Købstadsringen. Historien om Københavns og hovedstadsmetropolens omliggende købstæder, der udgives af forlaget Frydenlund Academic.


Jeg skal afslutningsvis takke styregruppen for Metropolhistorisk Netværk for, at den foreliggende bog, som den første, udgives i netværkets regi.2 Endelig skal jeg varmt takke tidligere arkivar ved Lyngby-Taarbæk Stadsarkiv, cand.mag., Lise Skjøt-Pedersen for, med sin store, brede og alsidige viden om og forskning i hovedstadsmetropolens forstæder, at have gennemlæst, kommenteret og kritiseret mit oprindelige manuskript. Ligeledes en varm tak til tidligere museumsinspektør og arkivleder ved Museum Nordsjælland, Ph.D. Hans Jørgen Winther Jensen, for, med sin tilsvarende indsigt og forskning og store viden om og betydelige forskning i særlig Nordsjællands og de stedlige forstæders historie, også at have gennemlæst og kommenteret mit manuskript. Uvurderlige bidrag til, at der, efter min vurdering, nu foreligger en bedre bog.


Stege, d. 18.2.2025, Henning Bro, Ph.D., seniorforsker, Frederiksberg Stadsarkiv





1 Poul Sverrild: Vejene til Hvidovre. Om den periurbane udvikling i en københavnsk forstadskommune, Frydenlund, 2020.

Kapitel 1


Indledning


I sit værk, Vejene til Hvidovre, konstaterer Poul Sverrild med samme illustration, som på denne bogs forside: ”Den overordnede struktur i Storkøbenhavns sociale geografi i kølvandet af industrialiseringen fulgte en halvcirkel vest om København med faldende status fra nord til syd”.3

En konstatering, der rejser spørgsmål om, hvilken karakter dette statusfald havde i forstadsområdet, hvilke faktorer, som lå bag, og hvorvidt denne geografisk faldende status førte til dannelse af forskellige forstadsformer eller var et resultat heraf. Spørgsmål, der rummer potentiale til en omfattende forskningsindsats, som ganske vist falder udenfor denne bogs rammer, men som den vil opmuntre til.


Det er således denne bogs formål at operationalisere de stillede spørgsmål på en sådan måde, at der, med inddragelse af et overkommeligt kildemateriale, kan gives et foreløbigt svar. I dette øjemed skal forskningspositioner om såvel forstæders sociale og funktionelle udvikling og karakter som forskelligartet urban velfærd først afdækkes. For ikke blot at afsøge potentialer for både at definere forskellige forstadsformer og at afdække bagvedliggende drivkræfter. Men også for på dette grundlag og med et teoretisk afsæt at kunne både opstille en arbejdshypotese og en problemstilling for bogens videre analyser og fastlægge den analysemetode og det kildemateriale, der skal anvendes.


Forskningspositioner


Selv om den såkaldte Chicago-skoles teorisæt udvikledes i mellemkrigstiden og de første tiår efter den sidste verdenskrigs afslutning, udgør de fortsat et validt teoretisk udgangspunkt for historisk empirisk analyse af træk ved baggrunden for og karakteren af de funktionelt forskelligartede byenheder (herunder forstæder), som opstår i de urbane netværk, der kendetegner byregioner, og hvis byenheder, som i den danske hovedstadsmetropol, interagerer med hinanden.4


Forstadsdannelsens social karakter


Skolens ældste repræsentant, E. Burgess, påviser, med dette afsæt og industrialiseringens urbanisering, dannelsen af et city med centrale kommercielle, administrative og kulturelle funktioner og uden om liggende koncentriske zoner (bylag). Først et bylag med udlejningsbyggeri og industri, derefter et andet lag med boligområder for mindre bemidlede i etagebebyggelser, herefter et tredje lag med boligområder for mellemlaget med enfamiliehuse og udlejningsbyggeri og siden boligforstæder for overklassen, som byregionens fjerde og yderste urbane lag.5


Som udtryk for den såkaldt ”nye” Chicago-skole har Chauncy D. Harris og Edward L. Ullmann senere lanceret en flerkernemodel. Med industrialismens videre urbanisering ser Harris og Ullmann i byregioner dannelsen af forskellige nye kerner (byenheder) og omdannelse af ældre. Disse kerner har hver sin sociale karakter og funktion og omfatter: Dels den indre sammenbyggede del af byregionen, hvor tidligere industri forsvinder, centralbykernen kommer til at omfatte et langt større område, og de ligeledes ældre kerner nu alene består af boligområder for forskellige socialklasser. Dels en forstadskerne for arbejderklassen med let industri, der sammen med overklasseforstadskerner (uden industri) fortsat er sammenvokset med centralbyens indre kerner af boligområde. Dels uden for liggende yderligere, ligeledes med hinanden og de indre kerner sammenvoksede, nyere forstadskerner med enten tung industri, boligområder eller industri- og boligområder.6


De sociale og funktionelle strukturer, der indgår i Chicago-skolens teorisæt om udviklingen i byregioner, genkendes til en vis grad i den tidligere begrænsede litteratur om det danske hovedstadsområde.7 Særlig i hovedstaden (København-Frederiksberg) ses cityfunktioner i indre by, på de indre københavnske og frederiksbergske bro- og bykvarterer ældre industri- og arbejderbydele og enklaver af villaområder og på de ydre bro- og bykvarterer både noget nyere industriområder med tæt ved liggende etagebebyggelser for arbejderklassen og fjernere samtidige mindre områder med villaer og etagehuse med mondæne lejligheder. Endelig ses i hovedstadens yderdistrikter senere lokalkommunalt planlagte kvarterer med etagebyggeri overvejede for arbejderklassen og det lavere funktionærlag, villakvarterer, hvis sociale sammensætning følger husenes størrelse og standard, og industrikvarterer.8


Ovennævnte litteratur har ganske vist tillige påvist dannelsen af et omliggende koncentrisk forstadslag og derudfra løbende regionalt planlagte radiale forstadsbånd. Men indtil for 15 år siden har forskningen i hovedstadsmetropolens forstæder været så begrænset, at disses sociale og funktionelle forskellighed har fortonet sig, hvorved det ikke bare tilnærmelsesvist har været muligt at udskille forskellige forstadsformer, som Harris og Ullmann formår på et teoretisk grundlag.9 Den lokalhistoriske litteratur har ganske vist behandlet de enkelte forstæder, men kommunegrænserne har udgjort den ydre ramme. Den amtskommunale grænse eller en opsplitning af amtskommunen i delområder har på tilsvarende måde vanskeliggjort en afdækning af forstædernes sociale og funktionelle diversitet i de publikationer, der er blevet udsendt af Københavns Amtskommune.10


En sådan afdækning er imidlertid blevet gennemført i Sverrilds ovennævnte værk, den seneste forskning i hovedstadsmetropolens udvikling og funktion som en byregion11 og den antologi om metropolen efter 1945, som den regionale arkivorganisation, Hovedstadsområdets Kulturhistoriske Arkiver (HOKA), udgiver i 2011.12 I sidstnævnte påviser flere artikler således dannelse af flere meget store industriområder i Gladsaxe og Brøndby og ved Avedøre Holme fra 30´erne og op gennem efterkrigstiden.13


I samme antologi ser en af artiklerne Lyngby-Taarbæk-forstaden, som aktør i velfærdsstaten i 30´- og 40´erne14. Mens en artikel om elementbyggeriet Herlevhuse anskuer dette, som udtryk for velfærdsdrømme i 50´erne15, og en artikel om byplan- og liv på den ydre Vestegn fra slutningen af dette tiår fastslår, at velfærd er blevet kulturarv i Albertslund.16


Disse forstæder ses i vid udstrækning baseret på den lokalkommunale bolig- og planpolitik, som, efter førnævnte Sverrild: ”Udviklede Hvidovres endnu udisponerede arealer bebyggelsesmæssigt i overensstemmelse med den socialdemokratiske drøm om et solidarisk, spekulationsfrit boligmarked drevet af almene boligselskaber.” Og som Sverrild forsætter: ”Hvidovre udviklede sig i den periode til en forstad præget af arbejder- og lavere middelklasse, med det nye kollektive bebyggelsesmønster, som blev normen for efterkrigstidens velfærdsforstæder ved siden af de allerede eksisterede enfamiliehuskvarterer”.17


I stærk kontrast hertil påviser to artikler i HOKAs antologi, at kommunerne i Hørsholm og Søllerød i langt højere grad har prioriteret privat parcelhusbyggeri og i langt mindre omfang erhvervs- og etagebyggeri og almene boliger.18 Forstæder, der tidligt i perioden baseres på, som Sverrild anfører: ”Initiativer, der skulle sikre en forstads tidlige tilflyttere mod senere ankommende upassende naboer -det gælder f.eks. forstadskommunerne Gentofte og Søllerød.19 Senere på grundlag af en lokalkommunal bolig- og planpolitik, der i tilfældet Hørsholm, efter Hans Jørgen Winther Jensens artikel i HOKAs antologi, førte til, at ”hovedparten af de boliger, der er blevet opført i kommunen i perioden 1940-1960 har været privatejede parcelhuse, og den boligform foretrak de konservative, blandt andet fordi de mente, at det gav ”den største Kærlighed til Ejendommen”” 20


Selv om forskningen i hovedstadsmetropolens forstadsdannelse, med den særlige vægt på den sociale udvikling og karakter, fra tid til anden i flæng anvender begrebet velfærdsforstæder for nogle kategorier af forstæder, har den ikke nærmere defineret denne forstadsform eller andre, der adskiller sig fra velfærdsforstaden. Som led i arkitektur- og plananalyser, har arkitektstandens forskning derimod opereret med begrebet velfærdsby.21 Bl.a. i den seneste fremstilling, The Welfare city in transition. A compilation of texts and images 1923-2020, der dog kun, på grundlag af en begrænset mængde velkendt sekundærlitteratur, giver en kortfattet og samtidig billedrig plan- og arkitekturhistorisk oversigt, som først ager udgangspunkt i Fingerplanen fra 1948, men ikke i 1923, som titlen lover.22


Fremstillingen giver, i forhold til sine 174 sider, en yderst summarisk definition af en velfærdsby, som er hentet fra den danske politolog Niels Albertsens og den engelske arkitekt Bülent Dikens lidt ældre artikel til Nordic Journal af Architectural Research.23 Her arbejdes til gengæld med forskellige urbane velfærdsformer, hvoraf to, sammen med forskningsbidragene til den danske hovedstadsmetropols forstadsudvikling, muliggør udskillelse af to forskellige forstadsformer i denne metropol.


Velfærdsforstaden


Albertsen og arkitekt Bülent Diken opererer således med en såkaldt socialdemokratisk skandinavisk velfærdsby, som de to forfattere peger på, hidtil er blevet set som en direkte og tidsmæssig parallel udløber af den universalistiske velfærdsstat (Appendiks 1), hvor offentlige urbane velfærdsgoder, som en del af urbaniseringsprocessen, trækker arbejdskraft fra land til by. Ikke desto mindre argumenterer Albertsen og Diken mod denne parallelisering. Idet de socialdemokratiske velfærdsstater, som følge af deres universalisme, der baseres på sociale rettigheder til alle, ikke gør forskel mellem land og by. Derimod anerkender Albertsen og Diken fænomenet; en skandinavisk socialdemokratisk velfærdsby. Som et resultat af konfigurationer af nye politiske alliancer og kendetegnet ved forskellige former for velfærdsgoder, almene boliger, hospitaler, skoler, universiteter, biblioteker, sports- og fritidsfaciliteter, plejecentre for børn og ældre samt infrastruktur.24


Ud fra en urbanhistorisk tilgang har analyser af nordiske, herunder danske, velfærdsbyer dog været et forsømt forskningsområde indtil udgivelsen i 2024 af resultatet af et fællesnordiske forskningsprojekt


i form af antologien: Nordic Welfare Cities. Negotiating Urban Citizenship since 1850. 25 Mens den hidtidige forskning har set velfærdssystemer og offentlig varetagelse af almene produktionsbetingelser (bl.a. trafik- og forsyningsinfrastruktur) som et produkt af dannelse af forskellige former for velfærdsstater (særlig de nordiske) i mellemkrigstiden og særlig efterkrigstiden, og betragtet bykommuner som udmøntende af den velfærdsstatslige politik, sætter nævnte antologi et særligt fokus på disse kommuner og perioden fra slutningen af det 19. århundrede og frem til omkring 1940.


I den forbindelse opereres med begrebet velfærdsbyen, der, før staten, i stadig større grad bliver drivende ved såvel organisering og institutionalisering af velfærdssystemer med moderne sociale ydelser, hospitaler, sundhedspleje uddannelse, fritidsfaciliteter og boligprojekter som anlæg og drift af forskellige former for infrastruktur. Så som vand- og energiforsyning, offentlig kollektiv trafik, spildevandssystemer m.m.


Så meget, at Magnus Linnarsson, i antologiens indledende kapitel i Norden fra omkring århundredskiftet ser en form for ”municipal socialism; a concrete political programme where local civil servants controlled and planned urban growth and expansion”.26 Bag dannelsen af velfærdsbyen peger Linnarsson på industrialiseringens urbanisering, der skaber sociale og miljømæssige problemer og behov for varetagelse af en række funktioner af betydning for byens funktionalitet.


Da disse problemer og behov ikke kan håndteres af det residuale skole- og fattigvæsen og den private varetagelse af trafik og forsyning, der følger af den hidtidige laissez-faire kapitalismen, konkluderer Linnarsson:


Together, these processes created tensions in urban communities as more and more people competed for jobs and sustenance. To handle both social conflict and deteriorated living conditions, local politicians were forced to take action. For example, sanitary measures had to be implemented to accommodate more inhabitants in the city, and infrastructure had to be built to regulate water and electricity, as well as to transport workers to and from the factories. Thus, the welfare city entered the picture.27


Kobles de ovenfor foreliggende arkitekturvidenskabelige og urbanhistoriske nordiske forskningspositioner omkring velfærdsbyer med de konkrete træk ved nogle af hovedstadsmetropolens forstæder, som Sverrild har afdækket og fremgår i nogle af artiklerne i HOKAs antologi og dennes sammenbindende synteseskabede delafsnit, gives et validt grundlag for at kunne udskille nogle af hovedstadsmetropolens forstæder i mellem- og efterkrigstiden som velfærdsforstæder.


Kendetegnet ved betydelig industri, en blanding af etage- og parcelhuse med en stor andel af små og mellemstore boliger med et til fire værelser, et mix af socialt og privat boligbyggeri samt en bred buket af velfærdsydelser– og institutioner.


Velstandsforstæder


Foreligger der således en bred forståelse af en velfærdsby, der som ovenfor kan omsættes til en definition af en velfærdsforstad, har den urbanhistoriske forskning ikke nærmere afdækket karakteren af og faktorer bag andre urbane velfærdsformer. Ved analyse af disses aktuelle karakter, har Albertsen og Diken imidlertid udskilt en liberal velfærdsby.


Den ses her, som særlig kendetegnende for de nordamerikanske byregioner og som et stærk segregeret bysamfund, hvor de indre dele, udenfor de inderste business-bydele, udgør "velfærds minighettoer" med vægt på offentlig bistand og boligprogrammer baseret på et eksistensniveau. Mens forstæderne, som idealer for den liberale velfærdsby, udelukker fattige modtagere af offentlig forsørgelse og forbrugere af almene boliger, og velfærdsfaciliteter gennem private eller hybrider af offentlig-private organisationer eller institutioner, der har til formål at hjælpe med individuel tilpasning og velfærdsydelser til middel- og overklassens familier.28


På trods af at udviklingen i USA's byregioner adskiller sig voldsomt fra samme på det europæiske kontinent og tillige i Norden, synes de træk, som tillægges de nordamerikanske forstæder, at have en række fællestræk med nogle af dem, som behandles i nogle af artiklerne i HOKAs antologi og dennes sammenbindende synteseskabede delafsnit. Herved opnås et grundlag for at kunne udskille andre af hovedstadsmetropolens forstæder i mellem- og efterkrigstiden som såkaldte velstandsforstæder.


Disse kendetegnes således ved en begrænset mængde produktionsvirksomheder og sociale boligbebyggelser, overvejende privat parcelhus- og etagebyggeri med en betydelig andel af store boliger med fem eller flere værelser samt en mere begrænset mængde velfærdstilbud, der i nogle tilfælde tilvejebringes af private institutioner og ellers kommunalt til særlig fordel for disse forstæders dominerede befolkningsgruppe.


Andre forstadsformer


Selv om ovennævnte forskning alene opererer med to urbane velfærdsformer, må det ved analyse af hovedstadsmetropolens forstadsdannelse i mellemkrigs- og efterkrigstiden forventes, at grupper af forstæder ikke udvikles til de ovenfor definerede velfærds- og velstandsforstæder. Særlig under den tidlige forstadsdannelse før midten af det 20. århundrede, må det således antages, at nogle forstæder endnu ikke udvikles til velfærdsforstæder, hvorved disse kan kategoriseres som udviklingsforstæder.


Idet disse forstæder, som følge af den sociale sammensætning, har så et begrænset beskatningsgrundlag, at overgangen fra land til forstad er så udfordrende, at de knappe kommunale ressourcer i en længere periode anvendes til byggemodning og etablering af et urbant skolevæsen og en basal offentlig socialforsorg. Mens den betydelige økonomiske vækst og mellemkommunale udligningsordninger i den første efterkrigstid (1945/1950-1973) derimod kommer til at udgøre en af forudsætninger for, at mellemkrigstidens og 40´erne udviklingsforstæder og nye forstadsdannelser kan udvikles til et større antal velfærdsforstæder, må det forventes at nogle forstæder ikke får denne urbane karakter.


Forskellige historiske forudsætninger eller den lokale sociale sammensætning, må således forventes at ligge til grund for, at nogle forstæder i efterkrigstiden ikke opnår den karakter, som kendetegner velfærds- eller velstandsforstadsformen. Men derimod i større eller mindre grad udvikler sig som hybridformer i forhold til disse.


Drivkræfter bag forstadsformerne


Kan der på grundlag af de foreliggende forskningspositioner opstilles en bæredygtig forståelse af forskellige forstadsformer i mellem- og efterkrigstidens hovedstadsmetropol, giver denne forskning, som anført, ikke desto mindre meget forskellige bud på faktorer bag forskellige urbane velfærdsformer. Ikke desto mindre må disse bud på en række områder anses som utilstrækkelige til afdækning af drivkræfter bag disse diverse byformer.


Selv om, der kan argumenteres for, at velfærdsstaten ikke direkte i afspejles en velfærdsby, men at den havde sine lokale præmisser, er der en risiko for at udelukke denne statsforms og andre eksterne faktorers indvirken på denne og andre byformer. I den forbindelse påviser den svenske byhistoriker Heiko Droste i en artikel i fornævnte antologi i Nordic Welfare Cities, at det bliver de svenske kommuner, der i efterkrigstiden kommer til at udmønte den universalistiske velfærdsstats (Appendiks 1) politikområder. De svenske velfærdsbyer bliver dermed mindre autonome, da de i stigende grad begrænses af den universalistiske velfærdsstats regler og finansieringsformer, der kommer til at ligge til grund for kommunernes statsligt fastlagte opgaveportefølje.29


Overført til danske forhold medfører Drostes konstatering, at statsformens karakter må inddrages ved kortlægningen af drivende kræfter bag diverse urbane velfærdsformer og dermed også bag forskellige forstadsformer i den danske hovedstadsmetropol. Ikke blot i efterkrigstiden, men også mellemkrigstiden og 40´erne, idet velfærdsstaten i denne periode udvikles tidligere i Danmark end i Sverige.30


Hertil føjer sig andre eksterne faktorer. Den franske urbangeograf Christian Lefèvre har således påvist, at byenheder (og dermed også forstæder) i periodens vesteuropæiske byregioner i stadig større grad omfattes af en regional opgavevaretagelse, planlægning og styring.


I det 20. århundrede første halvdel ved en regional centralisering af en række lokalkommunale opgaver. I form af opgaveoverførelser til de stedlige amtskommuner, kommuneforbund til varetagelse af egnsplanlægning, forsyning og drift af den nu kommunaliserede kollektive trafik eller et stadig større antal indlemmelser af omliggende landkommuner i de store stadskommuner. Et fænomen, der kulminerer med, at det socialdemokratiske bystyre i 1920 i Berlin danner en metropolkommune omfattede samtlige af byregionens kommuner, og efterfølgende ved at tilsvarende metropolkommuner dannes i Hamborg og Wien under disses nazistiske styreformer i midten af 30´erne.


Med de vesteuropæiske byregioners yderlige vækst i efterkrigstiden påviser Lefèvre, at de givne kommunegrænser ganske vist bibeholdes. Men at der til gengæld dannes regionskommunale organer, der, over primærkommuner og endog i nogle tilfælde også over sekundærkommuner, varetager byregionernes regionale opgaver og forestår deres overordnede planlægning og styring.31


Udgør velfærdstatsformen, dens forandringer og regional opgavevaretagelse, planlægning og styring blinde pletter i den foreliggende forsknings afdækning af faktorer bag urbane velfærdsformer, gør dette sig også gældende, når: Dels disse blot, uden nærmere baggrundsanalyse, ses som udviklet på et lokalt socialdemokratisk eller liberalistisk politisk-ideologisk grundlag i hele henholdsvis Skandinavien eller i Nordamerika. Dels forskelle mellem forstæder i den danske hovedstadsmetropol kun og uden baggrundsafdækning tages som udtryk for dispositioner truffet af socialdemokratisk eller konservativt styrede kommuner. Dels den nordiske velfærdsby reduceres til en pavlovsk automatrektion på forøget urbanitet, og andre former for urban velfærd tillige lades ude af betragtning.


Herved tager den foreliggende forskning ikke stilling til, hvorledes en given bys eller forstads funktion, erhvervsstruktur og sociale sammensætning medvirker til, at denne får en særlig urban velfærdsform eller forstadsform. Nærmest en sådan forklaring kommer ovenfor nævnte Poul Sverrild i sin forskning i den danske hovedstadsmetropols forstadsdannelse.


Samlet tegner Sverrild et billede af én forstadsform, som geografisk opstod i det, som han betegner som Københavns historieløse, landlige og skovløse områder, ”som både var ukendte, fordi der praktisk talt ikke eksisterede litteratur om dem, og fordi det var egne, man ikke havde ærinde i, hvis man ikke allerede boede der”.32 Og en anden forstadsform, hvor Sverrild ser en geografisk: ”Sammenhæng mellem landstedskulturens tilknytning til de øverste samfundslag og områdernes senere udvikling til forstæder præget af borgerlig villakultur [,der] gør det umiddelbart naturligt at opleve udviklingen som en i social fortand sammenhængende og naturlig udvikling”.33


Teoretisk udgangspunkt, arbejdshypotese og problemstilling


Herved bliver forskellige historiske og naturgivne beliggenhedsforhold, og dermed også grundværdier, set som faktorer bag forstadsdannelsens forskelligartede sociale karakter. Understøttet af den lokalkommunale plan- og boligpolitik, som samtidig tillægges afgørende betydning for forstædernes diversitet både af Sverrild og i artikelbidragene i HOKAs tidligere omtalte antologi,


Spørgsmålet bliver ikke desto mindre, om disse baggrundsfaktorer og den betydelige vægt, som denne forskning i en række tilfælde har lagt på sociale kendetegn ved den danske hovedstadsmetropols forstadsdannelse, alene er tilstrækkelig til at bagrundforklare mellem- og efterkrigstidens forskellige forstadsformer.


I overfor nævnte Chicago-skole opfanges således forstædernes højere grad af diversitet ved at påvise en sammenhæng mellem deres sociale og funktionelle karakter. Idet forstadsæder og de andre zoner (bylag) eller kerner, som Chicago-skolen arbejder med, ses som en del af den urbane proces, som kendetegner en byregions udvikling, hvor forskellige grundværdier og arealudnyttelsesmønstre bliver afgørende for de socialt og funktionelt forskelligartede byenheder, der opstår og forandres i den urban region.


Disse urbanregionale processer og en senere eftertids materialistisk urbanøkonomiske teori34 indgår i den netværksteori, der udgør det teoretiske grundlag for de seneste års historiske analyser af hovedstadsmetropolens udvikling og funktion som en byregion (jf. nedenstående tekstboks). Her ses metropolen, som et netværk af urbane enheder (herunder forstæderne), hvis funktionelle diversitet netop bestemmes af de beliggenheds- og grundværdiforhold, der øver indflydelse på såvel kapitalens skiftende og forskelligartede interesser ved lokalisering af forskellige former for realkapital som en forskelligartet boliglokalisering af arbejdskraften.


Afgørende for: Dels forskelle byenheder (forstæder) imellem i henseende til erhvervsstruktur og boligmassens sammensætning og dermed også for byenhedernes (forstædernes) social struktur og den lokale politiske organisering af forskellige interesser. Dels den interaktion med arbejdskraft, kapital og varer, der binder byregionens urbane enheder sammen, og som samtidig generer behov for regionale rammebetingelser.35




Byregion og netværksteori


Med udgangspunkt i den urbane netværksteori forstås en byregion som et funktionelt sammenhængende og integreret urbant netværk af byenheder, af forskellig størrelse, struktur og funktion, der i et regionalt, nationalt eller globalt områder interagerer på tværs af politisk-administrative og jurisdiktionelle rammer. Herudover kendetegnes en byregion ved: Dels at arbejdskraft, tjenester, varer, kapital og information indgår i interaktionen mellem de funktionelt forskelligartede byenheder i en byregion. Dels at denne interaktion binder byenheder sammen i det samlede arbejdsmarkeds-, bolig-, erhvervs- og pendlingsområde, som byregionen udgør. Dels at byregionen har en arbejdsdeling mellem dens byenheder.


[image: ]


Skematisk fremstilling af en byregion. Punkterne angiver funktionelt forskelligartede byenheder, linjerne mellem dem deres indbyrdes interaktion og den omgivende stiplede signatur: Regionale rammebetingelser, der understøtter den interurbane interaktion i netværket


Nyre forskning har desuden påvist, at interaktionen mellem en byregions funktionelt forskelligartede byenheder i større eller mindre grad understøttes af regionale rammebetingelser. Disse har til formål af understøtte realkapitalens bevægelighed, lokalisering og funktionalitet, arbejdskraftens mobilitet og boligmæssige lokalisering, pendling og produktionsevne samt varer og tjenesters mobilitet. Med dette sigte omfatter regionale rammebetingelser: Regional fysisk planlægning og regional sammenhængende og tilstrækkelig trafikal infrastruktur, vand- og energiforsyning, håndtering af spildevand, affald og andre miljømæssige udfordringer, sygehus- og videregående skoletilbud samt brand- og redningstjeneste.36





På dette teoretiske grundlag må det, som arbejdshypotese for denne bog således forventes, at forskellige beliggenheds- og grundværdiforhold får afgørende betydning for både graden og arten af lokalisering af realkapital og boligbyggeri i henseende til lokalisering, ejdomsform, bebyggelsesform, boligstørrelse- og udgift.


Disse faktorer forventes at blive afgørende for de overfor fastlagte forstadsformernes forskelligartede både erhvervsmæssige og dermed funktionelle struktur og boligbyggeri, som bliver bestemmende for disse forstadsformers sociale struktur. Denne struktur må samtidig, forventes at bidrage til en lokal forskelligartet politisk organisering af de stedlige klasseinteresser for så vidt det lokalkommunale velfærdssystem og den lokalkommunal plan- og boligpolitik, som, sammen med den markedsbestemte lokalisering af forskelligartet realkapital og boligbyggeri, tillige øver indflydelse på forstadsformen, dens fastholdelse eller forandring.


En forståelse af forstadsdannelsen- og formen alene ud fra de nævnte økonomiske og sociale processer og den indflydelse, som det lokalkommunale politisk-administrative niveau samtidig øver, vil, som ovenfor angivet, imidlertid overse betydningen af både forandringer af statsformen og private og offentlige regionale aktørers dispositioner i hele hovedstadsmetropolen. Som en del af denne bogs arbejdshypotese indgår således tillige mellem- og efterkrigstidens stadig mere intervenerende velfærdsstat og den indsnævring af eller mulighedsskabelse for det kommunale selvstyres dispositionsmuligheder, der følger heraf.37


Herudover indgår i arbejdshypotesen, at en række lokalkommunale opgaver overføres fra et primærkommunalt til et regionalt niveau i takt med tilvejebringelse af stadig mere vidtgående regionale rammebetingelser for hovedstadsmetropolens funktion som en byregion. Metropolens forstadsdannelseog former må derfor over tid forventes at blive stadig mere påvirket af både velfærdsstatslig og regional styring og planlægning og offentlige regionale aktørers opgavevaretagelse.38


Med den anlagte arbejdshypotese har denne bog for mellem- og efterkrigstiden således til formål at analysere: 1) Hvorledes hovedstadsmetropolens forstæder bliver regionalt socialt og funktionelt struktureret 2) Hvilke faktorer, der ligger bag denne regionale sociale og funktionelle struktur 3) Hvorvidt denne struktur afspejles i forskellige forstadsformer og karakteristiske træk ved disse.


Metode, kildegrundlag og afgrænsning


Udover et afsluttende, konkluderede, diskuterende og perspektiverende kapitel, opdeles denne bog i to kapitler, der har midten af det 20. århundrede som periodeskel. I begge kapitler tages udgangspunkt i forstadsdannelsen, som en del af hovedstadsmetropolens udvikling som en byregion med særlig fokus på bagvedliggende sammenhænge så som beliggenheds- og ejendomsværdifaktorer, kapitalens lokalisering af realkapital og anden økonomisk aktivitet og boligmassens forskelligartede sammensætning og geografiske fordeling. Hertil vil analysen inddrage foreliggende forskningslitteratur, fjerde og femte udgave af Trap Danmark fra henholdsvis 1920 og 50´erne samt datasæt fra den offentlige og digitale statistik.


Da både forstadsdannelsen og udviklingen af forskellige forstadsformer i begge perioder i stigende omfang finder sted under velfærdsstatslige og regionale rammer, vil disse have en central placering i analysen, som i den forbindelse baseres på foreliggende forskningslitteratur, og for så vidt efterkrigstiden desuden på trykte egnsplanskitser, betænkninger fra byudviklingsudvalg, dispositionsplaner for Køge Bugt-området samt fredningsplaner- og planforslag.


Med dette udgangspunkt søger de to kapitler nærmere at afdække de forstadsformer, der opstår og udvikles i de angivne perioder. Analysen vil omfatte en afdækning af kendetegn ved de forskellige forstadsformer i henseende til den erhvervsmæssige struktur, boligmassens sammensætning, den sociale lagdeling, gennemsnitsindkomst- og formuer, omfanget af personer på offentlig forsorg og den lokalkommunale politiske både organisering af de befolkningsmæssigt dominerende klasser og den interessefremførelse, der udspringer heraf.


Disse faktorer vil udgøre afsættet for analyse af, hvorvidt der fra det lokalkommunale politiske niveau i de to perioder, indenfor de nævnte velfærdsstatslige og regionale rammer, træffer dispositioner, der bidrager til, udvider eller forandrer forstadsformernes karakter og kendetegn. Analysen heraf falder i to dele:


Dels en afdækning den lokalkommunale plan- og boligpolitik for så vidt bebyggelsens struktur samt boligmassens sammensætning og det sociale boligbyggeris andel heraf. Dels en afdækning af såkaldte velfærdsindikatorer, der omfatter både velfærdsudgifternes andel af de samlede kommunale udgifter, og hvorledes vægtningen af disse udgifter i perioden frem til midten af det 20. århundrede afspejles i forskellige datasæt om institutionstilbud på det sociale område og indenfor skole- og kulturområderne. Disse datasæt omfatter antal pladser på alderdomshjem og daginstitutioner, børn under sundhedsplejerskers tilsyn, folkeskolelærere, elever i mellemskolen og folkebiblioteksbind samt procentandel af kommunale skoler og børneinstitutioner.


Til analysen af begge perioders forstadsformer inddrages lokalhistorisk litteratur, de nævnte udgaver af Trap Danmark, en mindre mængde journalsager og byggesagsarkivalier fra enkelte kommunale arkiver, digitale matrikulæroplysninger samt et omfattende statistisk bearbejdet materiale. Med de begrænsede rammer, der ligger til grund for en bog af den foreliggendes størrelse, har et sådant materiale i et betydeligt omfang ligget til grund for de fleste af bogens analyser. Idet ikke blot Statistisk Departements/Danmarks Statistiks, men i særlig grad Københavns statistiske Kontors omfattende trykte og senere digitale serier, giver mulighed for en statistisk efterbehandling, der afdækker en lang række af de aspekter, der indgår i bogens analyser.


Det være sig: Regionale forskelle i grundværdier og salgspriser for parcelhuse, erhvervssammensætning, omfanget af produktionsvirksomheder, befolkningstal- og sammensætning, boligmassens fordeling på bebyggelsesformer, boligstørrelse og ejendomsformer, sociale lagdeling og andre sociale indikatorer (så som omfanget af offentlig forsørgelse og indkomst- og formuefordeling), lokalkommunal politisk sammensætning, fordelingen af kommunale velfærdsudgifter og institutionstilbud på det sociale område og skole- og kulturområderne.


Selv om de første forstæder vokser frem i årtierne omkring århundredskiftet, og forstadsdannelsen langt senere breder sig til den omliggende ring af købstæder39, afgrænses bogen periodisk til det 20. århundrede og geografisk til forstæder i tidligere Københavns Amtskommune og dem i tidligere Frederiksborg Amtskommune, der i starten af 50´erne også opnår den såkaldte Gentofte-status.40 Dette område omfatter således de ældste forstæder og dem, der dannes i mellem- og efterkrigstiden først som et koncentriske lag uden om hovedstaden og siden tager form af radiale forstadsbånd.

4 En byregion er nærmere defineret i tekstboksen på side 17. Som en teoretisk indfaldsvinkel til historisk analyse af den danske hovedstadsmetropols regionale udvikling (jf. side 20-21 og 74-77), kan denne betragtes som en byregion og geografisk afgrænses, som det fremgår af note 39, side 19.


5 E.W Burgess: The Growth for the City i P.E. Parker (red.): The City, 5. udgave 1967.


6 Chauncy D. Harris og Edward L. Ullmann: The Nature og Cities i The Annals of the American Academy of Political and Social Science, bd. 242, 1945, s. 7-17.


7 Ved tidligere litteratur forstås den, der har behandlet større eller mindre dele af hovedstadsområdets historie, før forskningen i hovedstadsmetropolens samlede regionale historie indledtes omkring 2010. Dog ikke den litteratur, der fremgår af side 153 og er udgivet frem til 2009.


8 Jens Erik Frits Hansen: Københavns forstadsbebyggelse i 1850’erne, 1977. Ulla Holm Petersen: Aspekter af byudviklingen i Københavnsområdet 1890-1906, 1981. Vesterbro: En forstadsbebyggelse i København 1-2, 1986 Fredningsstyrelsen. Caspar Jørgensen: Affolkning og citydannelse i det indre København 1855-1985, i Fabrik og Bolig nr. 2, 1987. Peter Dragsbo: Byens udformning, i P. Strømstad (red.): Mennesket og Maskinen, 1980, s. 36-54. Følgende artikler af Ole Hyldtoft: Von Festungzurmodernen Grosstadt: Kopenhagen 1840-1914, i A tale of twocities: Berlin-Kopenhagen 1650-1930, 1997, s. 81-116. København: fra fæstning til moderne storby, i Karl- Erik Frandsen (red.): Kongens og folkets København – gennem 800 år, 1996, s. 129-155. Fra fæstning til moderne storby, i særnummer af Fabrik og Bolig, 1998. From Fortified Town to Modern Metropolis. Copenhagen 1840-1914 i Ingrid Hammerström og Tomas Hall (red.) Growth and Transformation of Modern City, Stockholm, 1997, s. 49-58. Søren Bitsch Christensen og Mette Ladegaard Thøgersen: Bysystem og urbanisme ca. 1840-2000, i Den moderne by, Århus 2006, s. 41-42, 75-77. Peter Dragsbo: Forstaden – et kulturmiljøs historie i Den moderne by, 2007, s. 285-305. Samme: Hvem opfandt parcelhuset? Forstaden har en historie, 2008. Mikkel Thelle: Røræg eller spejlæg – byplaner og hverdagsliv ved Køge Bugt 1945-1990 i Den moderne by, Århus 2006, s. 329-348.


9 Jf. note 6.


10 Ena Hvidberg og Hannelene Toft Jensen: Vestegnen, 1986.Ena Hvidberg og Hannelene Toft Jensen: Nordvestegnen, 1987.Ena Hvidberg og Hannelene Toft Jensen: Udsigt til Amager: Udviklingen i Tårnby og Dragør kommuner i dette århundrede, 1993.Peter Sorenius, Jens Johansen og Niels Peter Stilling: Københavns Amt. Kulturhistorisk oversigt. Nyere tid 1536-1997, 1999.


11 Henning Bro: Hovedstadsmetropolen – den danske byregion. Regionale rammebetingelser for det danske hovedstadsområdes funktion som en byregion 1850-1990, Frydenlund Academic, bd. 1-3, 2023, samt andre bidrag angivet på side 153-155.


12 Hovedstadsmetropolen efter 1945 (red. Henning Bro m.fl.), HOKA, 2011.


13 Hovedstadsmetropolen efter 1945, 2011, s. 87-108, 279-308 og 313-333.


14 Hovedstadsmetropolen efter 1945, 2011, s. 109-129


15 Hovedstadsmetropolen efter 1945, 2011, s. 199-211.


16 Hovedstadsmetropolen efter 1945, 2011, s. 243-264.


17 Sverrild: Vejene til Hvidovre, 2020, s. 232-233.


18 Hovedstadsmetropolen efter 1945, 2011, s. 137-157 og note 13.


19 Sverrild: Vejene til Hvidovre, 2020, s. 257.


20 Hans Jørgen Winther Jensen: En konservativ succes? Politik og bolig i Hørsholms historie 140-1960, Hovedstadsmetropolen efter 1945, 2011, s. 159-180; citat, s. 177.


21 F.eks. Poul Bæk Pedersen: Arkitektur og plan i den danske velfærdsby 1950-1990: container og urbant raster, 2005.


22 The Welfare city in transition. A compilation of texts and images 1923-2020 (red. Pernille Marie Bärnhaim m.fl.), 2020, s. 17-44.


23 Niels Albertsen & Bülent Diken: Welfare and the City Welfare and the City, Nordic Journal af Architectural Research, 2023, s. 7-22.


24 Albertsen & Diken: Welfare and the City Welfare and the City, Nordic Journal af Architectural Research, 2023, s. 1415.


25 Nordic Welfare Cities. Negotiating Urban Citizenship since 1850 (ed. Magnus Linnarsson & Mats Hallenberg), Routledge, 2024.


26 Magnus Linnarsson: The Nordic welfare city Urban community and public services since 1850, Nordic Welfare Cities, 2024, s. 9


27 Linnarsson: The Nordic welfare city Urban community and public services since 1850, Nordic Welfare Cities, 2024, s. 1-16; citat, s. 4.


28 Albertsen og Diken: Welfare and the City Welfare and the City, s. 15-16.


29 Heiko Droste: Three Types of Welfare Cities: The Case of Sweden, Nordic Welfare Cities, 2024, s. 86-208.


30 Jf. side 33-34.


31 Christian Lefèvre: Metropolitan Government an Governance in Western Countries: A Critical Review International Journal of Urban and Regional Research, bd. 22, 1, 1998 s. 9-25. Hans Thor Andersen, Frank Hansen og Johan Jørgensen. The fall and rise of metropolitan government in Cppenhagen, GeoJournal, 2002, nr. 58, s. 44.


32 Sverrild: Vejene til Hvidovre, 2020, s. 25-27; citat, s. 25.


33 Sverrild: Vejene til Hvidovre, 2020, s. 60-61.


34 Disse teorisæt omfatter: Satellitbyteorien, den organiske decentraliseringsteori og teorien om den agglomererede by-økonomi, jf. Z. Sgao: The New Urban Area Development, Springer Verlag, Berlin/Heidelberg, 2015, s. 23-30.


35 Bro: Hovedstadsmetropolen, bd. 1, 2023, s. 46-47.


36 Bro: Hovedstadsmetropolen – den danske byregion, bd. 1, 2023, s. 56-60.


37 Bro: Hovedstadsmetropolen, bd. 1, 2023, s. 47-56.


38 Bro: Hovedstadsmetropolen, bd. 1, 2023, s. 56-73.


39 Fra midten af det 19. århundrede og frem til midten af det det følgende omfattes hele hovedstadsmetropolen som en byregion af hovedstaden (København-Frederiksberg) og uden for liggende forstæder i tidligere Københavns Amtskommune og den sydøstlige del af tidligere Frederiksborg Amtskommune (jf. note 40). Efter 1950 indgår i metropolen samme område samt andre byenheder i den resterende del af sidstnævnte amtskommune samt i tidligere Roskilde Amtskommune. Jf. Bro: Hovedstadsmetropolen – den danske byregion, 2023, bd. 1, s. 97-99.


40 Ordningen gennemførtes i første omgang i Gentofte Sognekommune i 1920 og bevirkede, at denne fik samme kommunalbeføjelser som købstadskommunerne, men i modsætning til disse ikke de amtskommunale. Da de øvrige af hovedstadsmetropolens forstadskommuner fik behov for samme beføjelser, og det ikke lykkedes at ændre metropolens kommunalstruktur på den både, som blev foreslået i betænkningen fra 1948 fra den i 1939 nedsatte Hovedstadskommission (se nedenfor), overførtes Gentoftes særlige kommunalstatus til disse. D.v.s. samtlige kommuner i Københavns Amtskommune samt Birkerød, Hørsholm og Farum kommuner i Frederiksborg Amtskommune.

